和張孝伯雪窗詩韻
作者：丘崈
朝代：宋

paragraphs: 洞門陰陰無俗客，樓觀清雄使君宅。
晴窗妙墨燦銀鉤，要比粉闈冬夏白。
秀將嵩少只簷間，恍如積霰觀商顔。
藍田塞關底足異，城陽郡樓那可攀。
窗中四時同一念，不作寒溫顛倒見。
試看炎蒸定有無，始知此景無遷變。
都城畏日騰朝光，趦趄奔競車馬行。
靦面內熱者誰子，來此爲卿心骨涼。